钦定古今图书集成/明伦汇编/官常典/第007卷 > 朱子全书 > 《论官》
## 钦定古今图书集成/明伦汇编/官常典/第007卷 > 朱子全书 > 《论官》

官无大小，凡事只是一个公。若公时，做得来也精采；
便若小官，人也望风畏服；若不公，便是宰相，做来做
去，也只得个没下梢。

“治愈大则愈难。为监司不如做郡，做郡不如做县。”盖
这里有仁爱心，便隔这一重要。做件事，他不为做，便
无缘得及民。

因论郡县政治之乖，曰：“民虽众，毕竟只是一个心，甚
易感也。”

“为守令。第一是民事为重。其次则便是军政。”今人都
不理会。

某与诸公说，下梢去，仕宦不可不知，须是有旁《通历》。
逐日公事开项逐一记了，即勾之，未了须理会教了，
方不废事。

过到温陵回，以所闻岳侯对高庙天下未太平之问
云：“文臣不爱钱，武臣不惜命，天下当太平。”告之先生
之前，只笑云：“后来武官也爱钱。”

《答范伯崇》：当官廉谨，是吾辈本分事，不待多说。然细
微处亦须照管，不可忽略，因循怠惰。《吕氏童蒙训》下
卷数条防闲之道甚至，皆可佩服。自治既不苟，更能
事上以礼，接物以诚，临民以宽，御吏以法。而簿书期
会之间，亦无所不用其敬焉，则庶乎其少过矣。
《答廖子晦》“为政以宽为本”者，谓其大体规模意思当
如此耳。古人察理精密，持身整肃，无偷惰戏豫之时，
故其政不待作威而自严，但其意则以爱人为本耳。
及其施之于政事，便须有纲纪文章，关防禁约，截然
而不可犯，然后吾之所谓宽者，得以随事及人，而无
颓弊不举之处；人之蒙惠于我者，亦得以通达明白，
实受其赐，而无间隔欺蔽之患。圣人说政以宽为本，
而今反欲其严，正如古乐以和为主，而周子反欲其
淡。盖今之所谓宽者乃纵弛，所谓和者乃哇淫，非古
之所谓宽与和者。故必以是矫之，乃得其平耳。如其
不然，则虽有爱人之心，而事无统纪，缓急先后，可否
与夺之权，皆不在己。于是奸豪得志，而善良之民反
不被其泽矣。此事利害只在目前，不必引《书传》，考古
今然后知也。但为政必有规矩，使奸民猾吏不得行
其私，然后刑罚可省，赋敛可薄，所谓“以宽为本，体仁
长人”，孰有大于此者乎？